Alates 1. jaanuarist 2018 saavad korteriühistu juhatuse liikmed endaga seotud ühistu korteriomanike andmete nimekirjad tasuta alla laadida uues e-kinnistusraamatu infosüsteemis.
- Andmete saamiseks tuleb korteriühistu juhatuse liikmel või valitsejal (juriidilisest isikust valitseja juhatuse liikmel) esmalt uude e-kinnistusraamatusse kodanikuna sisse logida.
- Seejärel tuleb aadressi või katastritunnuse järgi otsida soovitud kinnistu.
- Pärast otsingutulemuste kuvamist on võimalik tutvuda iga kinnistu registriandmetega eraldi või laadida alla csv-formaadis omanike väljavõte (vajutades lingile „Salvesta“).
Omanike väljavõtte saavad tasuta alla laadida korteriühistu registrikaardile kantud juhatuse liikmed või valitseja (juriidilisest isikust valitseja puhul tema juhatuse liikmed). Täpsemad juhised nimekirja allalaadimiseks abiinfo portaalis.
E-kinnistusraamatu veebis saavad endale kuuluvate kinnistu andmetega tasuta tutvuda ka kõik kinnistu omanikud. Selleks tuleb uue e-kinnistusraamatu infosüsteemi menüüst valida „Seotud kinnistud“ ning seejärel kodanikuna sisse logida. Kodanikuna sisse loginud kinnistu omanik saab lisaks enda kinnistu andmetele tasuta tutvuda ka sama korteriühistu teiste korteriomandite registriinfoga, milleks tuleb kasutada tavaotsingut.
1. juulist 2017 suleti kohtulike registrite kantseleide vastuvõtupunktid. Sellest tulenevalt ei saa enam kohtulike registrite andmete ja toimikudokumentidega tutvuda ega neist väljatrükke saada kinnistus- või registriosakonnas kohapeal (loe täpsemalt).